b'\n_START_ARTICLE_\nKurt Meyer\n_START_PARAGRAPH_\nKurt "Panzermeyer" Meyer (23. joulukuuta 1910 \xe2\x80\x93 23. joulukuuta 1961) oli saksalainen kenraalimajuri (SS-Brigadef\xc3\xbchrer) toisessa maailmansodassa. _NEWLINE_Meyer palveli SS-joukoissa vuodesta 1931 asti. Toisen maailmansodan aikana h\xc3\xa4n toimi Leibstandarte SS Adolf Hitleriss\xc3\xa4 panssarintorjuntakomppanian p\xc3\xa4\xc3\xa4llikk\xc3\xb6n\xc3\xa4, tiedustelukomppanian p\xc3\xa4\xc3\xa4llikk\xc3\xb6n\xc3\xa4 ja tiedustelupataljoonan komentajana. Vuonna 1943 Meyer k\xc3\xa4skettiin 12. SS-panssaridivisioona Hitlerjugendiin panssarikrenat\xc3\xb6\xc3\xb6rirykmentin komentajaksi. Hitlerjugend-divisioonan komentajan, SS-Brigadef\xc3\xbchrer Fritz Wittin kaaduttua kes\xc3\xa4kuussa 1944 Meyer m\xc3\xa4\xc3\xa4r\xc3\xa4ttiin divisioonan uudeksi komentajaksi. Meyer j\xc3\xa4i belgialaisten vastarintataistelijoiden vangiksi syyskuussa 1944 ja h\xc3\xa4net luovutettiin l\xc3\xa4nsiliittoutuneille. H\xc3\xa4net tuomittiin sotarikoksista, aluksi kuolemaan, mutta tuomio muutettiin my\xc3\xb6hemmin vankeusrangaistukseksi. H\xc3\xa4n vapautui yhdeks\xc3\xa4n vuoden istumisen j\xc3\xa4lkeen ja toimi my\xc3\xb6hemmin muun muassa Waffen-SS-veteraanien HIAG-j\xc3\xa4rjest\xc3\xb6ss\xc3\xa4._NEWLINE_Sodan aikana Meyer palkittiin ansioistaan taistelussa rautaristin ritariristill\xc3\xa4 tammenlehvin ja miekoin.'